**ДРУШТВО ЗА РЕОСИГУРАЊЕ „ДУНАВ РЕ“ а.д.о. Београд**

- Скупштина Друштва –

**З А П И С Н И К**

Са 118. редовне седнице Скупштине Друштва, одржане дана 29.04.2025. године, у пословним просторијама Друштва, Београд, Врачар, Булевар краља Александра 18/1, у сали за састанке.

Седница је почела у 13,00 часова.

Члан Извршног одбора, Бојан Маричић је информисао присутне да је листа акционара за ову седницу утврђена на основу Јединствене евиденције акционара Централног регистра ХОВ, на дан акционара, 19.04.2025. године.

Седници су присуствовали следећи акционари:

Компанија Дунав осигурање а.д.о.- 853.905 гласова - пуномоћник Бојан Миладинoвић,

Сава неживотно осигурање а.д.о.- 27.310 гласова - пуномоћник Бојана Симић,

NLB KOMERCIJALNA BANKA AD-zbirni račun -9.100 гласова-пуномоћник Бојана Симић. Себић Саша- 5.000 гласова - акционар и

ОTP Banka Srbija –zbirni račun-2.642 гласа -пуномоћник Ивица Ћурчић.

Поред наведених акционара, седници су присуствовали и запослени у Друштву: Владимир Узелац, председник Извршног одбора, Бојан Маричић, члан Извршног одбора, Владимир Пурић, члан Извршног одбора, Бранко Павловић, директор Сектора за финансије и рачуноводство (по тачкама 2,4 и 6), Лепосава Поповић, Интерни ревизор (по тачки 7), Милица Жарковић, Координатор службе за правне и кадровске послове и Блаженка Рацић, Сарадник за правне послове.

Председник Скупштине Бојан Миладиновић је на почетку седнице обавестио присутне да је од стручне службе Друштва добио информацију да од укупно 980.117 гласова, седници Скупштине присуствују представници акционара и акционар који располажу са 897.957 гласова што представља 92% од укупног броја гласова, па је на основу тога закључио да су испуњени услови за одржавање седнице и доношење пуноважних одлука.

Пре преласка на дневни ред, Бојан Миладиновић је у складу са чланом 9. Пословника о раду Скупштине, констатовао да су присутни представници стручних служби Друштва који су задужени за бројање гласова: Милица Жарковић и Блаженка Рацић, а да је за вођење записника задужена је присутна Блаженка Рацић.

С обзиром да није било предлога за измену и допуну предложеног Дневног реда, пуномоћници су једногласно прихватили да се на овој седници размотри следећи:

ДНЕВНИ РЕД

1. Разматрање и усвајање Записника са 117. ванредне седнице Скупштине
2. Разматрање и усвајање Финансијских извештаја и Годишњег извештаја о пословању за 2024. годину са Мишљењем Надзорног одбора
3. Разматрање и усвајање Мишљења овлашћеног актуара о финансијским извештајима и Годишњем извештају о пословању за 2024. годину
4. Разматрање Извештаја ревизора о ревизији финансијских извештаја за 2024. годину, са Предлогом Коментара
5. Предлог Одлуке о расподели добитка оствареног у пословању за 2024. годину
6. Разматрање и усвајање Извештаја о спровођењу политике саосигурања и реосигурања у 2024. години, са Мишљењем овлашћеног актуара
7. Разматрање и усвајање Годишњег Извештаја о раду Интерне ревизије, са Извештајем Надзорног одбора о мерама које су предузете поводом налаза Интерне ревизије у 2024. години
8. Разматрање и усвајање Извештаја о раду Надзорног одбора у 2024. години, Извештаја Надзорног одбора у складу са чланом 442., а у вези члана 399. Закона о привредним друштвима, Извештаја о политици накнада члановима Надзорног одбора у складу са чланом 463а-463в Закона о привредним друштвима и Информације у складу са чланом 60. Закона о осигурању
9. Разматрање и усвајање Пословника о раду Скупштине
10. Разно

**1.** **Разматрање и усвајање Записника са 117. ванредне седнице Скупштине**

Пошто присутни акционари нису имали примедбе на предложени текст Записника са 117. ванредне седнице Скупштине, то је на основу члана 29. Пословника о раду, са 897.957 гласова „за“, без гласова „против“ и „уздржаних“, Скупштина донела

О Д Л У К У

1. Усваја се, без примедби, Записник са 117. ванредне седнице Скупштине одржане дана 30.08.2024. године, у тексту који је достављен у материјалу за седницу.
2. Текст усвојеног Записника чини саставни део ове Одлуке.
3. **Разматрање и усвајање Финансијских извештаја и Годишњег извештаја о пословању за 2024. годину са Мишљењем Надзорног одбора**

Известилац по овој тачки дневног реда био је Бранко Павловић који је присутне упознао са садржином Годишњег извештаја о пословању и Финансијских извештаја за 2024. годину, са Извештајем о сопственој процени ризика и солвентности (ORSA) и Мишљењем овлашћеног актуара.

На почетку излагања Бранко Павловић, говорио је о општим информацијама, при чему је навео да није било већих промена, осим оних које се односе на промене у саставу чланова Извршног одбора, Надзорног одбора и Комисије за ревизију.

Што се тиче цене акције на берзи истакао је да на дан 31.12.2024. године, она износи 3.300,00 динара, а да номинална вредност износи 2.450,00 динара. На данашњи дан тржишна цена акције је порасла и износи 5.000,00 динара.

Када је реч о резултатима пословања нагласио је да су резултати пословања Друштва за 2024. годину рекордни и да резултат пре опорезивања износи 922,5 милиона динара, односно 7,9 милиона евра. Такође, навео је да је 2024. година обележена низом пословних успеха, као и побољшаним кредитним рејтингом од стране АМ Best агенције.

Иако је рацио штета у самопридржају Друштва забележио раст од 3,29 пп, рацио трошкова је смањен за 10,50 пп у односу на референтне податке у 2023. години.

Затим је истакао да у структури портфеља Друштва и даље традиционално доминирају врсте осигурања 08 - Осигурање имовине од пожара и других опасности и 09 - Остала осигурања имовине са преко 50% учешћа.

Даље је навео да је у 2024. години остварени раст премије реосигурања реализован у складу са циљевима предвиђеним Ребалансом плана пословања. Поређено са истим периодом претходне године тај раст износи 16,94%, док је у односу на планирано, Ребалансом плана за 2024. годину остварен раст од 4,37%.

Затим је навео да је на овај раст првенствено утицало уговарање нових покрића на врстама 08 и 09 што је и постављено као циљ за ову годину.

Што се тиче премије у самопридржају реосигурања, истакао је да премија у самопридржају на крају 2024. године бележи раст од 6,62% у односу на претходну годину, при чему највеће учешће имају врста 08 - Осигурање имовине од пожара и других опасности и врста 09 - Остала осигурања имовине, које заједно бележе раст од 10,79%. Поред наведених имовинских врста осигурања, врсте осигурања које имају учешће веће од 5% су и 01 - Осигурање од последица незгоде и 03 - Осигурање моторних возила.

Када је реч о штетама, навео је да укупно ликвидиране штете бележе пад од 4,61% у поређењу са истим периодом претходне године. Ликвидације су ниже имајући у виду да се поступак ликвидације по одређеним пословима продужио и да су Цеденти по својим уговорима ликвидирали мање штета.

Затим је истакао да резервисане штете у самопридржају на дан 31.12.2024. године бележе раст од 38,96 % у односу на планирано у Ребалансу плана за 2024. годину. Највећи утицај на повећање резервација забележен је на врстама 08 - Осигурање имовине од пожара и других опасности и 09 - Остала осигурања имовине, услед новопријављених штета и повећања резервација, а до повећања резервације дошло је и на врсти 01- Осигурање од последица незгоде.

Што се тиче техничких резерви, навео је да оне бележе раст, услед делимичног решавања штета које су биле резервисане на 31.12.2023. године, као и увећања преносне премије.

У погледу ретрозаштите портфеља, истакао је да није било измена, односно да Друштво у 2024. години није променило висину максималног самопридржаја по ризику.

Што се тиче инвестиционог портфолиа, нагласио је да је на крају 2024. године дошло до раста инвестиционог портфолиа од 16,24%. Ниво средстава, пре свега готовине, на крају 2024. године повезан је са управљањем нивоом обавеза и потраживања према партнерима.

Такође, у структури инвестиционог портфолиа забележено је повећање краткорочно орочених депозита за 16,75% у односу на крај претходне године и повећање позиције готовине и готовинских еквивалената за 19,55% у односу на претходну годину.

У погледу структуре потраживања, истакао је да су укупна нето потраживања за 92 хиљаде динара мања у односу на крај 2023. године, што је повезано пре свега са добрим управљањем, бољом наплатом и исправкама потраживања.

Затим је навео да су укупни трошкови пословања у 2024. години, нижи у односу на остварење у претходној години, због промене начина књижења, али и када би се гладало по старом начину књижења, они би опет били мањи.

Што се тиче укупног капитала, резерви, дугорочних резервисања и дугорочних обавезa Друштва, истакао је да на дан 31.12.2024. године оне износе 3,86 милијарди динара што представља раст од 13.07% у односу на 31.12.2023. године

Када је реч о гарантној резерви и адекватности капитала, примарни капитал Друштва износи 3,34 милијарде динара. Друштво испуњава све услове адекватности капитала као и претходних година, а гарантни капитал је већи од захтеване маргине солвентности 2,66 пута.

На крају излагања је говорио о пословној политици Друштва за наредни период пословања, а укратко и о ризицима пословања.

Затим је Ивица Ђурчић, најпре истакао да је на основу Извештаја о пословању, уочио да је први део 2024. године по питању профитабилности био одличан, док је други део године поприлично „танак“.

Даље је додао да оно што њих, као акционаре интересује, јесте шта се то догодило са ликвидираним и резервисаним штетама у односу на оно што је предвиђено Планом и Ребалансом плана пословања, јер је за 44% више резервисаних штета, него што је планирано, па је дакле питање шта се у току године пореметило. На наведено, Владимир Узелац је одговорио да се у суштини ништа није пореметило, да су чак ликвидиране штете мање у односу на 2023. годину, тако да је ликвидација штета била мања у односу на 2023. годину, што је интересантан податак, узимајући у обзир раст бизниса.

Владимир Узелац је даље истакао да резервисане штете јесу порасле, што је и јасно образложено у Мишљењу овлашћеног актуара Друштва. Њихов раст произилази због две велике штете из инфрастуруктуре и због једне веће штете из авијације. Ефекат раста резервисаних штета, огледа се у повећању активне премије реосигурања, у односу на премију у самопридржају, али све штете које су резервисане додатно у 2024. години, практично на финални резултат у самопридржају утичу са 0,5%.

Нарочито је истакао да се Друштво на дневном нивоу, бави штетама, истакавши да се једна од штета провлачи од трећег квартала 2023. године и да је она комплексна у својој структури и као таква је разложена на делове, па се појављивала и у целој 2024. години.

На крају излагања по овом питању, Владимир Узелац је истакао да је профитабилност Друштва изузетна, тако да се апсолутно не слаже са наведеним коментаром Ивице Ћурчића у вези пословања Друштва у другом делу 2024. године. Имајући у виду природу пословања Друштва, резултати у пресечним периодима не могу се посматрати на тај начин, већ се права слика добија тек гледањем годишњих резултата.

Затим се Ивица Ђурчић, захвалио на наведеном образложењу и даље упитао да ли је Друштво планирало да се један део нераспоређене добити исплаћује кроз дивиденду акционарима, имајући у виду да је Компанија ту могућност предвидела или ће нераспоређена добит, као ранијих година служити за повећање основног капитала Друштва.

Владимир Узелац је одговорио да за сада Друштво не планира да се из нераспоређене добити исплаћује дивиденда акционарима, јер се половина од оствареног резултата Друштва распоређује за исплату дивиденде акционарима Друштва, тако да је политика Друштва да се нераспоређена добит из ранијих година користи за конверзију у основни капитал, како би Друштво расло у складу са жељеним краткорочним и дугорочним плановима.

Ивица Ћурчић је даље упитао да ли је Друштво усвојило План пословања за наредну годину и да ли се предвића даљи раст Друштва, на шта је Владимир Узелац одговорио да је Надзорни одбор Друштва већ усвојио План пословања за 2025. годину, којим је предвиђен умерен раст Друштва, сличан као и у 2024. години.

Потом је Ивица Ћурчић питао да ли је тај раст око 15% у погледу премије и 7% у погледу добити. У вези са овим питањем, Владимир Узелац је одговорио да је Планом предвиђен раст од око 6% и да је оно што се контролише јесте премија у самопридржају, јер активна премија може да расте и доста више, нарочито због инфраструктурних пројеката који се реализују у Републици Србији, међутим на Друштву је да кроз политике и процену ризика сагледа колики ће проценат ризика задржати.

По завршеној дискусији, а на основу члана 52. став 1. тачка 8) Закона о осигурању („Сл. гласник РС“ бр. 139/14 и 44/21), члана 31. став 1. тачка 8) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.) и Мишљења Надзорног одбора са образложењем са 10. седнице одржане 28.03.2025. године, Скупштина Друштва је са 897.957 гласова „за“, без гласова „против“ и „уздржаних“, донела

О Д Л У К У

1. Усвајају се Финансијски извештаји и Годишњи извештај о пословању Друштва за реосигурање „Дунав Ре” а.д.о. Београд за 2024. годину.

2. Утврђују се укупни приходи, укупни расходи и добитак за период 1. јануар – 31. децембар 2024. године и то:

* укупни приходи 19.399.940.823,28 динара
* укупни расходи 18.477.488.340,30 динара
* порески расход периода 146.806.588,05 динара
* добитак од креирања

одложених пореских обавеза 1.443.248,93 динара

* нето добитак 777.089.143,86 динара

1. Распоред добитка остварен у пословању за 2024. годину извршиће се посебном Одлуком Скупштине Друштва.

1. Ова Одлука ступа на снагу даном доношења.
2. **Разматрање и усвајање Мишљења овлашћеног актуара о финансијским извештајима и Годишњем извештају о пословању за 2024. годину**

Известилац по овој тачки дневног реда био је Владимир Узелац, који је присутне известио о садржини Мишљења овлашћеног актуара о финансијским извештајима и Годишњем извештају о пословању за 2024. годину.

Он је навео да је актуар дао позитивно мишљење на финансијске извештаје и Годишњи извештај о пословању за 2024. годину, а затим је и укратко образложио Mишљење овлашћеног актуара у делу који се односи на анализу спроведеног run off теста. На основу резултата теста и информација које наводи актуар у Mишљењу, закључено је да је у наредном периоду потребно размотрити додатне активности у комуникацији са партнерима (цедентима, ретроцесионарима и брокерима) и унутар Друштва.

Затим је на основу члана 52. Закона о осигурању („Сл. гласник РС“ бр. 139/14 и 44/21), члана 31. став. 1. тачка 8) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.), Скупштина Друштва, са 897.957 гласова „за“, без гласова „против“ и „уздржаних“, донела

## О Д Л У К У

1. Усваја се Мишљење овлашћеног актуара на Финансијске извештаје и Годишњи извештај о пословању за 2024. годину, у тексту достављеном у материјалу за седницу, a који чини саставни ове Одлуке.

2. Ова Одлука ступа на снагу даном доношења.

1. **Разматрање Извештаја ревизора о ревизији финансијских извештаја за 2024. годину, са Предлогом Коментара**

Известилац по овој тачки дневног реда био је Бранко Павловић који је присутне упознао са Извештајем ревизора о ревизији финасијских извештаја за 2024. годину.

Он је навео да је ревизор дао позитивно мишљење, односно да финансијски извештаји истинито и објективно приказују финансијски положај Друштва на дан 31.12.2024. године, као и резултате пословања и токове готовине за годину која се завршава на тај дан у складу са рачуноводственим прописима Републике Србије и осталим релевантним законским и подзаконским актима који регулишу финансијско извештавање друштава за осигурање у Републици Србији.

На крају излагања, додао је и да је кључно ревизорско питање идентично као и претходне године, а да се односи на процену резервисања за настале непријављене штете.

Потом је у складу са чланом 177. став 1. тачка 2) и 182. Закона о осигурању („Сл. гласник РС“ бр. 139/14 и 44/21) и чланом 31. став 1. тачка 8) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.), Скупштина Друштва са 897.957 гласова „за“, без гласова „против“ и „уздржаних“, разматрала Извештај независног ревизора „KPMG“ д.о.о. – Београд, о извршеној ревизији финансијских извештаја за 2024. годину, у вези којег је дала следећи

К О М Е Н Т А Р

1. Скупштина Друштва за реосигурање „Дунав Ре“ а.д.о. Београд, посебно разматрајући објашњења независног ревизора о обиму обављене ревизије и основама на којима су финансијски извештаји „Дунав Ре“ а.д.о. сачињени, оценила је да је независни ревизор „KPMG“ д.о.о., ревизију извршио у складу са Законом о рачуноводству, Законом о ревизији, Међународним стандардима ревизије и Одлуком Народне банке Србије о садржини извештаја о обављеној ревизији финансијских извештаја друштва за осигурање/реосигурање.

2. У свом Извештају ревизор констатује да финансијски извештаји „Дунав Ре” а.д.о. истинито и објективно, по свим материјално значајним питањима приказују финансијски положај Друштва на дан 31.12.2024. године, као и резултате његовог пословања, промене на капиталу и токове готовине за годину која се завршава на тај дан, у складу са рачуноводственим прописима Републике Србије и рачуноводственим политикама Друштва.

3.Скупштина Друштва, усваја у целости Извештај о обављеној ревизији финансијских извештаја за 2024. годину.

4. На основу напред наведеног, Скупштина Друштва даје позитиван Коментар на Извештај о обављеној ревизији рачуноводствених извештаја за 2024. годину.

1. **Предлог Одлуке о расподели добитка оствареног у пословању за 2024. годину**

Известилац по овој тачки дневног реда био је Владимир Узелац, који је присутне упознао са садржином предлога Одлуке о расподели добитка у пословању за 2024. годину.

Он је истакао да се наведеном Одлуком предлаже Скупштини да се добит из 2024. године у износу од777.089.143,86динара, распореди за исплату дивиденде акционарима Друштва у укупном бруто износу од 388.544.572,00 динара, а да преостали део добити у износу од 388.544.571,86 динара, остане на рачуну нераспоређене добити. На крају је нагласио да ће дивиденда износити 396,43 динара по акцији, да право имају сви акционари који су били на листи акционара на дан акционара и да ће се исплата извршити 17. или 18. јуна, о чему ће Друштво обавестити све акционаре на прописан начин.

По завршеном излагању Владимира Узелца, а на основу члана 269. - 275. Закона о привредним друштвима („Сл. гласник РС“ бр. [36/11](http://we2.cekos.com/ce/index.xhtml?&file=f82045&action=propis&path=08204501.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [99/11](http://we2.cekos.com/ce/index.xhtml?&file=f85507&action=propis&path=08550701.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [83/14](http://we2.cekos.com/ce/index.xhtml?&file=f103681&action=propis&path=10368101.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. закон, [5/15](http://we2.cekos.com/ce/index.xhtml?&file=f106953&action=propis&path=10695301.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [44/18](http://we2.cekos.com/ce/index.xhtml?&file=f134977&action=propis&path=13497701.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [95/18](http://we2.cekos.com/ce/index.xhtml?&file=f139030&action=propis&path=13903001.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [91/19](http://we2.cekos.com/ce/index.xhtml?&file=f147209&action=propis&path=14720901.html&domain=0&mark=false&queries=zakon+o+privrednim+dru--1--tvima&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) и 109/21) и члана 31. став 1. тачка 7) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.), након разматрања финансијских извештаја и годишњег извештаја о пословању и предлога Надзорног одбора са 10. седнице, одржане 28.03.2025. године, Скупштина Друштва је са 897.957 гласова „за“, без гласова „против“ и „уздржаних“, донела

О Д Л У К У

о расподели добити за 2024. годину

1. Остварена нето добит Друштва за реосигурање „Дунав Ре” а.д.о. Београд (у дaљем тексту: Друштво) утврђена у годишњем извештају о пословању за 2024. годину износи 777.089.143,86 динара.
2. Добит Друштва из члана 1. ове Одлуке распоређује се на следећи начин:

- за исплату дивиденде акционарима Друштва у укупном бруто износу од 388.544.572,00 динара,

- преостали део добити у износу од 388.544.571,86 динара остаје на рачуну нераспоређене добити.

1. Одобрава се исплата дивиденде акционарима Друштва у новцу, у бруто износу од 396,43 динара по акцији.
2. Право на исплату дивиденде имају сви акционари Друштва на Дан акционара за 118. редовну седницу Скупштине Друштва.
3. У складу са чланом 271. Закона о привредним друштвима, исплату дивиденде акционарима Друштво ће извршити најкасније у року од 6 месеци од дана доношења ове Одлуке.
4. Друштво се обавезује да ће, у року од 15 дана од дана доношења ове Одлуке, обавестити све акционаре о исплати дивиденде, на начин предвиђен за обавештавања акционара за седницу Скупштине акционара Друштва.
5. Ова Одлука ступа на снагу даном доношења.
6. **Разматрање и усвајање Извештаја о спровођењу политике саосигурања и реосигурања у 2024. години, са Мишљењем овлашћеног актуара**

Известилац по овој тачки дневног реда био је Бранко Павловић, који је нагласио да је овај Извештај саставни део Извештаја о пословању, о чему је већ излагао у оквиру друге тачке дневног реда.

Затим је навео да се из Мишљења овлашћеног актуара може видети да је политика саосигурања и реосигурања Друштва у 2024. години адекватна ризицима којима је изложено, па је овлашћени актуар дао позитивно Мишљење.

Владимир Узелац је додао да нема стратешких заокрета у односу на раније године и да традиционално у тежишту активности Друштва остају имовинске врсте осигурања 08 и 09, а што је приказано и у новој Стратегији пословања Друштва за период од 2025. године до 2028. године.

Потом је Ивица Ћурчић, упитао да ли је ефекат изградње метроа укључен у Пословну стратегију и у План пословања за 2025. годину и да ли су поједини пројекти застали због постојеће ситуације у земљи. На наведено, Владимир Узелац је одговорио да јесте укључен, али да се крајњи ефекти могу видети тек у наредним годинама, а што се тиче ситуације у земљи, истакао је да Друштво није укључено у директно осигурање, па се самим тим постојећа ситуација не одражава директно на Друштво у смислу успоравања стратешких циљева и пројеката.

Затим је на основу члана 52. став 1. тачка 8) Закона о осигурању („Сл. гласник РС“ бр. 139/14 и 44/21) и члана 31. став 1. тачка 9) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.), а након разматрања Мишљења овлашћеног актуара и Мишљења Надзорног одбора са 10. седнице одржане 28.03.2025. године, Скупштина Друштва, са 897.957 гласова „за“, без гласова „против“ и „уздржаних“, донела

О Д Л У К У

1. Усваја се Извештај о спровођењу политике саосигурања и реосигурања у 2024. години, са Мишљењем овлашћеног актуара, у тексту који је достављен Скупштини Друштва.

2. Извештај о спровођењу политике саосигурања и реосигурања у 2024. години је саставни део ове Одлуке.

3. Ова Одлука ступа на снагу даном доношења.

1. **Разматрање и усвајање Годишњег Извештаја о раду Интерне ревизије, са Извештајем Надзорног одбора о мерама које су предузете поводом налаза Интерне ревизије у 2024. години**

Известилац по овој тачки дневног реда била је Лепосава Поповић, која је присутне упознала са садржином Годишњег Извештаја о раду интерне ревизије и Извештаја о мерама које су предузете поводом налаза интерне ревизије у 2024. години.

Она је на почетку излагања навела да Годишњи извештај о интерној ревизији представља преглед свих ревизија извршених по кварталима у 2024. години.

Истакла је да је у току 2024. године, спроведено осам интерних ревизија, које су реализоване у складу са планом и предвиђеним бројем ревизор дана.

О свим извршеним ревизијама сачињени су појединачни извештаји, док су квартално сачињени извештаји о налазу интерне ревизије за посматрани период. Она је даље навела да је интерна ревизија у складу са Годишњим планом рада за 2024. годину у првом кварталу спровела Ревизију критичних процеса у оквиру Анализе утицаја на пословање Друштва (BIA) и Ревизију других примања запослених. Затим је у другом кварталу, спровела Ревизију реосигурања авио ризика и Ревизију депоновања и инвестирања средстава Друштва, у трећем кварталу спровела је Ревизију реосигурања ризика опште одговорности и Ревизију регистра ризика ИС, док је у четвртом кварталу спровела Ревизију модула ФИПО, дневника књижења и главне књига и Ревизију функционалности модула ПОСТ.

Потом је истакла да је у оквиру извршених ревизија спроведеним од 01.01.2024. до 31.12.2024. године, интерна ревизија дала 2 препоруке. Једна препорука била је дата у другом кварталу и односила се на проширење смерница и услова преузимања ризика беспилотних летелица, док је друга препорука била дата у трећем кварталу и односила се на ревидирање и међусобно усклађивање интерних аката која се односе на информациони систем Друштва.

Затим је истакла да је Друштво, предузело адекватне активности и реализовало дате препоруке у оквиру предложених рокова, као и да није било пренетих препорука у 2025. години.

Када је реч о оцени адекватности и поузданости успостављеног система интерних контрола у Друштву, навела је да је интерна контрола сачинила осам појединачних извештаја о свакој извршеној контроли, као и годишњи извештај. Најзначанија констатација интерног ревизора је да у оквиру свих обављених ревизија, нису утврђене незаконитости у раду, већ само мање неправилности, које су након датих препорука кориговане.

По завршеном излагању Лепосаве Поповић, а на основу члана 52. и члана 158. став 6. Закона о осигурању („Сл. гласник РС“ бр. 139/14 и 44/21), члана 31. став 1. тачка 10) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.) и Одлуке Надзорног одбора са 10. седнице одржане 28.03.2025. године, Скупштина Друштва је са 897.957 гласова „за“, без гласова „против“ и „уздржаних“, донела

О Д Л У К У

1. Усваја се Годишњи извештај о раду Интерне ревизије у 2024. години, у тексту који је достављен Скупштини Друштва.
2. Усваја се Извештај Надзорног одбора о мерама које су предузете поводом налаза Интерне ревизије у 2024. години, у тексту који Надзорни одбор доставио Скупштини Друштва.
3. Извештај о раду Интерне ревизије у 2024. години и Извештај Надзорног одбора о мерама које су предузете поводом налаза Интерне ревизије у 2024. години, чине саставни део ове Одлуке.

4. Ова Одлука ступа на снагу даном доношења.

1. **Разматрање и усвајање Извештаја о раду Надзорног одбора у 2024. години, Извештаја Надзорног одбора у складу са чланом 442., а у вези члана 399. Закона о привредним друштвима, Извештаја о политици накнада члановима Надзорног одбора у складу са чланом 463а-463в Закона о привредним друштвима и Информације у складу са чланом 60. Закона о осигурању**

Известилац по овој тачки дневног реда био је Бојан Маричић који је присутне упознао са садржином Извештаја о раду Надзорног одбора у 2024. години, Извештаја Надзорног одбора у складу са чланом 442. а у вези члана 399. Закона о привредним друштвима, Извештаја у складу са чланом 463а-463в Закона о привредним друштвима и Информације у складу са чланом 60. Закона о осигурању, са прeдлогом Одлуке.

Затим је на основу члана 52. став 1. тачка 9) Закона о осигурању („Сл. гласник РС“ бр. 139/14 и 44/21) и члана 31. став 1. тачка 10) и 14) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.), Скупштина Друштва, са 897.957 гласова „за“, без гласова „против“ и „уздржаних“, донела , донела

О Д Л У К У

1. Усваја се Извештај о раду Надзорног одбора у 2024. години, у тексту који је достављен Скупштини.

1. Усвајају се Извештаји Надзорног одбора поднети у складу са чланом 422., а у вези члана 399. Закона о привредним друштвима.
2. Усваја се Извештај о политици накнада члановима Надзорног одбора, сачињеног у складу са члановима 463а-463в Закона о привредним друштвима, са Извештајем ревизора „КПМГ“ о независном разумном уверевању.
3. Усваја се Информација Надзорног одбора сачињена у складу са чланом 60. Закона о осигурању.
4. Извештаји Надзорног одбора из тачке 1., 2. 3. и 4. чине саставни део ове Одлуке.
5. Ова Одлука ступа на снагу даном доношења.
6. **Разматрање и усвајање Пословника о раду Скупштине**

Известилац по овој тачки дневног реда био је Бојан Маричић, који је присутне упознао са садржином Пословника о раду Скупштине.

Он је истакао да Пословник о раду Скупштине, који је тренутно на снази, датира још из 2013. године, па је услед протека времена, као и ради усаглашавања поједних одредби са Законом о привредним друштвима и Статутом, настала потреба за доношењем новог Пословника о раду Скупштине.

Дискусији се прикључио Владимир Узелац, који је нагласио да се доношењем новог Пословника, ни на који начин не умањују права акционара, која су до сада била предвиђена Пословником.

Након завршеног излагања Бојана Маричића, а на основу члана 334. Закона о привредним друштвима („Службени гласник РС“, бр. 36/11, 99/11, 83/14 – др. закон, 5/15, 44/2018, 91/2019 и 109/2021) и члана 31. став 1. тачка 16) Статута Друштва за реосигурање „Дунав Ре“ а.д.о. Београд од 29.11.2006. године (пречишћен текст од 30.08.2024. год.), Скупштина Друштва, са 897.957 гласова „за“, без гласова „против“ и „уздржаних“, донела, донела јe

О Д Л У К У

1. Усваја се Пословник о раду Скупштине Друштва за реосигурање „Дунав Ре” а.д.о. Београд, у тексту који је достављен у материјалу за седницу.
2. Текст усвојеног Пословника из тачке 1., чини саставни део ове Одлуке.
3. Ова Одлука ступа на снагу даном доношења.
4. **Разно**

Под тачком разно, није било предлога за разматрање.

Седница је завршена у 13,52 часова.

Записник саставила Председник Скупштине

Блаженка Рацић Бојан Миладиновић